Dårligt vejr med snefygning og glat føre hæmmer lige nu trafikken i Nordjylland. Ifølge politiet står det særligt slemt til i Himmerland. På motorvej E45 ved er en lastbil væltet ved afkørsel 34 i det sydgående spor. - Lige nu er der passage i et spor. Men vi skal have lastbilen rejst op og fjernet. Begge spor i sydgående retning bliver lukket for en stund, når vi fjerner den, siger vagtchef Poul Fastergaard fra Nordjyllands Politi. Både Vejdirektoratet og politiet er på stedet. Der er ingen personskade i forbindelse med ulykken, der skete klokken 18.10. Lidt senere et andet sted på E45 endte også en personbil i grøften på grund af det glatte føre. - Det var en bilist, som var kørt i grøften. Han skal trækkes fri af Falck, fortæller vagtchefen. Ulykken skete nær afkørsel 37 i sydgående retning. Du kan holde dig opdateret på trafikken på Vejdirektoratets hjemmeside .

Opsummering:
Der er tirsdag aften trafikale problemer på motorvej E45. En lastbil er væltet og spærrer lige nu det ene spor i sydgående retning.